CELEX: 32022R0538
Language: sk
Date: 2022-04-04 00:00:00
Title: Vykonávacie nariadenie Komisie (EÚ) 2022/538 zo 4. apríla 2022 o obnovení povolenia benzoanu sodného ako kŕmnej doplnkovej látky pre odstavené prasiatka, o novom povolení pre odstavené prasiatka iných sviňovitých a o zrušení vykonávacieho nariadenia (EÚ) č. 496/2011 (držiteľ povolenia Taminco Finland Oy) (Text s významom pre EHP)

5.4.2022   
               
               
                  SK
               
               
                  Úradný vestník Európskej únie
               
               
                  L 106/9
               
            
         VYKONÁVACIE NARIADENIE KOMISIE (EÚ) 2022/538
         zo 4. apríla 2022
         o obnovení povolenia benzoanu sodného ako kŕmnej doplnkovej látky pre odstavené prasiatka, o novom povolení pre odstavené prasiatka iných sviňovitých a o zrušení vykonávacieho nariadenia (EÚ) č. 496/2011 (držiteľ povolenia Taminco Finland Oy)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2,
         keďže:
         
                     (1)
                  
                  
                     V nariadení (ES) č. 1831/2003 sa stanovuje povoľovanie doplnkových látok určených na používanie vo výžive zvierat, ako aj dôvody a postupy udeľovania takýchto povolení.
                  
               
                     (2)
                  
                  
                     Vykonávacím nariadením Komisie (EÚ) č. 496/2011 bolo na 10 rokov povolené používanie benzoanu sodného ako kŕmnej doplnkovej látky pre odstavené prasiatka (2).
                  
               
                     (3)
                  
                  
                     V súlade s článkom 14 ods. 1 nariadenia (ES) č. 1831/2003 v spojení s jeho článkom 7 predložil držiteľ povolenia žiadosť o obnovenie povolenia benzoanu sodného pre odstavené prasiatka a o nové použitie pre prasiatka iných sviňovitých, v ktorej požiadal o zaradenie uvedenej doplnkovej látky do kategórie doplnkových látok „zootechnické doplnkové látky“ a funkčnej skupiny „iné zootechnické doplnkové látky“. K žiadosti boli priložené údaje a doklady, ktoré sa vyžadujú podľa článku 7 ods. 3 a článku 14 ods. 2 uvedeného nariadenia.
                  
               
                     (4)
                  
                  
                     Európsky úrad pre bezpečnosť potravín (ďalej len „úrad“) vo svojom stanovisku z 29. septembra 2021 (3) skonštatoval, že benzoan sodný nemá za navrhovaných podmienok používania nepriaznivý účinok na zdravie odstavených prasiatok, bezpečnosť spotrebiteľov ani životné prostredie. Tento záver možno rozšíriť aj na iné sviňovité v štádiu rastu. Úrad dospel k záveru, že doplnková látka by sa mala považovať za kožný senzibilizátor a že práškové zloženie doplnkovej látky predstavuje riziko vdýchnutia. Komisia sa preto domnieva, že by sa mali prijať primerané ochranné opatrenia s cieľom zabrániť nežiaducim účinkom na zdravie ľudí, najmä pokiaľ ide o používateľov doplnkovej látky. Úrad ďalej dospel k záveru, na základe v minulosti vyhodnotených údajov o účinnosti, že doplnková látka môže byť účinná v prípade odstavených prasiatok. Závery o účinnosti dosiahnutej v prípade odstavených prasiatok sa môžu rozšíriť na iné rastúce sviňovité v zodpovedajúcom fyziologickom štádiu. Úrad nepovažuje za potrebné stanoviť osobitné požiadavky na monitorovanie po umiestnení na trh. Zároveň overil správu o metóde analýzy kŕmnej doplnkovej látky v krmive predloženú referenčným laboratóriom zriadeným nariadením (ES) č. 1831/2003.
                  
               
                     (5)
                  
                  
                     Z posúdenia benzoanu sodného vyplýva, že podmienky povolenia stanovené v článku 5 nariadenia (ES) č. 1831/2003 sú splnené. Povolenie uvedenej doplnkovej látky by sa preto malo obnoviť pre odstavené prasiatka a jej používanie v prípade prasiatok iných sviňovitých v zodpovedajúcom fyziologickom štádiu by sa malo povoliť podľa špecifikácie uvedenej v prílohe k tomuto nariadeniu.
                  
               
                     (6)
                  
                  
                     V dôsledku obnovenia povolenia benzoanu sodného ako kŕmnej doplnkovej látky za podmienok stanovených v prílohe k tomuto nariadeniu by sa vykonávacie nariadenie (EÚ) č. 496/2011 malo zrušiť.
                  
               
                     (7)
                  
                  
                     Keďže neexistujú bezpečnostné dôvody na okamžité uplatňovanie zmien podmienok povolenia danej látky, je vhodné poskytnúť zainteresovaným stranám prechodné obdobie, aby sa pripravili na plnenie nových požiadaviek vyplývajúcich z obnovenia povolenia.
                  
               
                     (8)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Látka špecifikovaná v prílohe, ktorá patrí do kategórie doplnkových látok „zootechnické doplnkové látky“ a do funkčnej skupiny „iné zootechnické doplnkové látky“, sa za podmienok stanovených v uvedenej prílohe povoľuje a obnovuje sa jej použitie ako doplnkovej látky vo výžive zvierat.
         
         
            Článok 2
            Vykonávacie nariadenie (EÚ) č. 496/2011 sa zrušuje.
         
         
            Článok 3
            
               1.   Látku uvedenú v článku 1 a premixy s jej obsahom, ktoré sú vyrobené a označené pred 25. októbrom 2022 v súlade s pravidlami uplatniteľnými pred 25. aprílom 2022, možno naďalej uvádzať na trh a používať až do vyčerpania existujúcich zásob.
            
            
               2.   Kŕmne suroviny a kŕmne zmesi s obsahom látky uvedenej v odseku 1, ktoré sú vyrobené a označené pred 25. aprílom 2023 v súlade s pravidlami uplatniteľnými pred 25. aprílom 2022, možno naďalej uvádzať na trh a používať až do vyčerpania existujúcich zásob.
            
         
         
            Článok 4
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 4. apríla 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 268, 18.10.2003, s. 29.
         
            (2)  Vykonávacie nariadenie Komisie (EÚ) č. 496/2011 z 20. mája 2011 o povolení benzoátu sodného ako kŕmnej doplnkovej látky pre odstavčatá (držiteľ povolenia Kemira Oyj) (Ú. v. EÚ L 134, 21.5.2011, s. 9).
         
            (3)  Vestník EFSA (EFSA Journal) (2021) 19(11):6899.
      
      
         
            PRÍLOHA
            
                        Identifikačné číslo doplnkovej látky
                     
                     
                        Názov/meno držiteľa povolenia
                     
                     
                        Doplnková látka
                     
                     
                        Zloženie, chemický vzorec, opis, analytická metóda
                     
                     
                        Druh alebo kategória zvierat
                     
                     
                        Maximálny vek
                     
                     
                        Minimálny obsah
                     
                     
                        Maximálny obsah
                     
                     
                        Iné ustanovenia
                     
                     
                        Koniec platnosti povolenia
                     
                  
                        v mg účinnej látky/kg kompletného krmiva s obsahom vlhkosti 12 %
                     
                  
                        
                           Kategória: zootechnické doplnkové látky. Funkčná skupina: iné zootechnické doplnkové látky (zlepšenie zootechnickej úžitkovosti)
                        
                     
                  
                        4d5
                     
                     
                        Taminco Finland Oy
                     
                     
                        benzoan sodný
                     
                     
                        
                           Zloženie doplnkovej látky
                        
                        granulovaný alebo práškový prípravok s minimálnym obsahom 99 % benzoanu sodného
                     
                     
                        odstavené prasiatka všetkých sviňovitých
                     
                     
                        -
                     
                     
                         
                     
                     
                        4 000 
                     
                     
                        
                                    1.
                                 
                                 
                                    V návode na použitie doplnkovej látky a premixu sa musia uvádzať podmienky skladovania a stabilita pri tepelnom ošetrení.
                                 
                              
                                    2.
                                 
                                 
                                    Doplnková látka sa nesmie používať s inými zdrojmi kyseliny benzoovej alebo benzoanov.
                                 
                              
                                    3.
                                 
                                 
                                    Odporúčaná minimálna dávka: 4 000  mg/kg kompletného krmiva s obsahom vlhkosti 12 %.
                                 
                              
                                    4.
                                 
                                 
                                    V návode na použitie musí byť uvedené: „Doplnkové krmivo s obsahom benzoanu sodného nie je ako také určené na kŕmenie odstavených prasiatok všetkých sviňovitých. Doplnkové krmivo s obsahom benzoanu sodného sa dôkladne zmieša s inými zlúčeninami dennej kŕmnej dávky.“
                                 
                              
                                    5.
                                 
                                 
                                    Pre používateľov doplnkovej látky a premixov stanovia prevádzkovatelia krmivárskych podnikov prevádzkové postupy a organizačné opatrenia s cieľom riešiť potenciálne riziká vyplývajúce z ich používania. Ak uvedené riziká nemožno takýmito postupmi a opatreniami odstrániť alebo znížiť na minimum, musia sa doplnková látka a premixy používať s osobnými ochrannými prostriedkami vrátane prostriedkov na ochranu očí, kože a dýchacích ciest.
                                 
                              
                     
                        25. apríl 2032
                     
                  
                        
                           Charakteristika účinnej látky
                        
                        benzoan sodný
                        Chemický vzorec: C7H5O2 Na
                        Číslo CAS: 532-32-1
                     
                  
                        
                           Analytická metóda
                            (1)
                        
                        Na stanovenie obsahu benzoanu sodného (ako celkového obsahu kyseliny benzoovej) v kŕmnej doplnkovej látke, premixoch v kŕmnych zmesiach a kŕmnych surovinách:
                        
                                    —
                                 
                                 
                                    vysokoúčinná kvapalinová chromatografia s ultrafialovou detekciou (HPLC-UV) – EN 17298
                                 
                              Na stanovenie celkového obsahu sodíka v kŕmnej doplnkovej látke:
                        
                                    —
                                 
                                 
                                    atómová absorpčná spektrometria (AAS) – EN ISO 6869 alebo
                                 
                              
                                    —
                                 
                                 
                                    atómová emisná spektrometria s indukčne viazanou plazmou (ICP-AES) – EN 15510
                                 
                              
                  
               (1)  Podrobné informácie o analytických metódach sú k dispozícii na tejto adrese referenčného laboratória: https://ec.europa.eu/jrc/en/eurl/feed-additives/evaluation-reports